দিল্লিতে চাকরি করত ছেলে। সে চাকরি ছেড়ে এল কলকাতায়। তাঁর মনে হল, বাঙালি ব্যবসার কথা ভাবে না কেন? যেমন ভাবা তেমন কাজ। তিনি শুরু করলেন ব্যবসা। কীসের? ছেলে কিনা খুলে ফেলল সেক্স টয় শপ! এটুকু পড়েই চমকে গেলেন? চমকের এখনও অনেকটাই বাকি। কারণ এই ছেলেকেই ফ্রেমবন্দি করছেন সৌরভ চক্রবর্তী। তাঁর পরিচালনায় এবং ‘ট্রিকস্টার’-এর প্রযোজনায় আসছে ওয়েব সিরিজ ‘জাপানি টয়’। ‘হইচই’ প্ল্যাটফর্মে আর কিছুদিনের মধ্যেই স্ট্রিমিং শুরু হবে এই সিরিজের। কিন্তু এমন গল্প ভাবলেন কেন? সৌরভের কথায়, ‘‘এটা কিন্তু সেক্স কমেডি নয়। পলিটিক্যাল স্যাটায়ার। তবে বিষয়টা সেক্স। আসলে আমাদের এত পপুলেশন। কিন্তু সেক্স নিয়ে কথা উঠলেই সকলে চুপ করে যায়। সেখান থেকেই এই ভাবনা।’’ ‌এই ডার্ক কমেডির মুখ্য চরিত্রে রয়েছেন রাজদীপ গুপ্ত এবং ইশা সাহা। রাজদীপ হেসে শেয়ার করলেন, ‘‘স্ক্রিপ্টটা একদম অন্যরকম। বাংলা ভাষাটা অন্যভাবে ব্যবহার করা হয়েছে। আমার মতো নন-বেঙ্গলি অ্যাক্টরের বাংলাটা আরও ভাল হয়ে যাচ্ছে। আর রোলটাও চ্যালেঞ্জিং। আমরা তো বাড়িতে আড্ডা মারতে মারতে শুট করছি।’’ সিরিয়াল, সিনেমার পর এই প্রথম ওয়েব সিরিজে অভিনয় করছেন ইশা। তিনি বললেন, ‘‘ওয়েব করব কিনা, সেটা প্রথমে ভেবেছিলাম। কিন্তু পরে ভাবলাম এরকম গল্প হলে করাই যায়। উত্তর কলকাতার একটি মেয়ের চরিত্র আমার। ছোটবেলার পাড়ার প্রেম। কিন্তু উইয়ার্ড বয়ফ্রেন্ডের ওপর বেশ রেগে থাকে।’’